To mænd på henholdsvis 21 og 23 år blev lørdag ved et lukket grundlovsforhør i Retten i Aalborg varetægtsfængslet i hver 14 dage. Det oplyser vagtchef fra Nordjyllands Politi, Henrik Bech. Mændene er sigtet for at stå bag flere hjemmerøverier, som er begået de seneste dage i Vodskov-området. Desuden mistænker politiet mændene for vold og for at have udstedt såkaldte dummebøder. Politiet havde bedt om, at dagens grundlovsforhør blev holdt for lukkede døre, da man stadig har flere vidner, der skal afhøres. Den 21-årige mand kærede kendelsen om varetægtsfængsling til landsretten, mens den 23-årige modtog kendelsen.
To unge mænd blev lørdag fængslet, sigtet for at stå bag flere hjemmerøverier og dummebøder.